NARIADENIE (ES) 359/2002 EURÓPSKEHO PARLAMENTU A RADY
z 12. februára 2002,
ktorým sa mení a dopĺňa nariadenie Rady (ES) č. 2223/96,pokiaľ ide o používanie ESA 95 pri stanovení finančných príspevkov členských štátov do vlastných zdrojov vychádzajúcich z DPH
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285,
so zreteľom na návrh Komisie (1),
konajúc v súlade s postupom stanoveným v článku 251 Zmluvy (2),
keďže:
(1) Článok 8 nariadenia Rady (ES) č. 2223/96 z 25. júna 1996 o Európskom systéme národných a regionálnych účtov v spoločenstve(3) ustanovuje, že na účely rozpočtu a vlastných zdrojov definovaných v nariadení (EHS, Euratom) č. 1552/89 (4), aj počas platnosti rozhodnutia Rady 94/728/ES, Euratom (5), sa za platné znenie Európskeho systému integrovaných hospodárskych účtov považuje druhé vydanie systému ESA.
(2) Údaje podľa druhého vydania ESA už nie sú k dispozícii na takej detailnej úrovni, aká je potrebná na stanovenie vlastných zdrojov vychádzajúcich z DPH.
(3) To neovplyvní postupy dohodnuté na stanovenie vlastných zdrojov HDP.
(4) Pre stanovenie rozpočtových príspevkov členských štátov sa odporúča používať najdostupnejšie štatistické údaje.
(5) Použitie údajov založených na novom Európskom systéme integrovaných hospodárskych účtov (ESA 95) na stanovenie vlastných zdrojov vychádzajúcich z DPH nemá žiadny vplyv na výšku vlastných zdrojov ani na ich rozvrhnutie medzi členské štáty.
(6) V súlade s článkom 3 rozhodnutia 89/382/EHS, Euratom(6) viedol konzultácie s Výborom pre štatistické programy, ktorý bol zriadený na základe tohto rozhodnutia,
PRIJALI TOTO NARIADENIE:
Článok 1
K článku 8 nariadenia (ES) č. 2223/96 sa pridáva tento odsek:
"1a. Členské štáty môžu, na stanovenie vlastných zdrojov vychádzajúcich z DPH, odchylne od odseku 1 použiť, po dobu účinnosti rozhodnutia 94/728/ES, Euratom údaje, ktoré sú založené na novom Európskom systéme integrovaných hospodárskych účtov."
Článok 2
Toto nariadenie nadobúda účinnosť 20 dní odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. februára 2002